ธปท.ชี้สินเชื่อมาบตาพุดถูกระงับมีเพียง 7.8 หมื่นล้านบาท
โพสต์ทูเดย์ -&nbsp; ธปท.ชี้สินเชื่อโครงการมาบตาพุดที่ถูกระงับมีเพียง 7.8 หมื่นล้านบาท ไม่กระทบฐานะธนาคารพาณิชย์ผู้ปล่อยกู้&nbsp;&nbsp;
4 ธ.ค. 2552

โพสต์ทูเดย์ -  ธปท.ชี้สินเชื่อโครงการมาบตาพุดที่ถูกระงับมีเพียง 7.8 หมื่นล้านบาท ไม่กระทบฐานะธนาคารพาณิชย์ผู้ปล่อยกู้   
นายสรสิทธิ์ สุนทรเกศ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย(ธปท.) เปิดเผยว่า จากการสอบถามข้อมูลเบื้องต้นจากธนาคารพาณิชย์ทั้งหมดที่ปล่อยสินเชื่อโดยตรงให้กับโครงการมาบตาพุด ที่ถูกศาลตัดสินให้ระงับชั่วคราว 65 โครงการ ซึ่งมีการเบิกจ่ายไปแล้วมียอดเงินสินเชื่อคงค้าง ล่าสุดเมื่อเดือนพ.ย.ที่ผ่านมามีทั้งสิ้น 7.8 หมื่นล้านบาท คิดเป็นสัดส่วนเพียง 1.15% ของสินเชื่อรวมทั้งระบบ แต่หากดูข้อมูลการปล่อยสินเชื่อให้กับโครงการมาบตาพุดทั้ง 76 โครงการ มีวงเงินรวมทั้งสิ้นประมาณ 9-9.5 หมื่นล้านบาท 
ทั้งนี้ หากให้ประเมินในกรณีเลวร้ายที่สุด ว่าสินเชื่อที่ปล่อยไปอาจจะเสียหายทั้งก้อน อาจจะส่งผลกระทบต่อฐานะเงินกองทุนต่อสินทรัพย์เสี่ยง(บีไอเอส) ของระบบธนาคารพาณิชย์ปัจจุบันซึ่งเฉลี่ยอยู่ที่ 15.9% ลดลง 0.1% เหลือ 15.8% เท่านั้น จึงเชื่อว่าผลกระทบจากกรณีมาบตาพุดไม่น่าจะกระทบฐานะระบบธนาคารพาณิชย์ให้กลายเป็นปัญหาต่อระบบสถาบันการเงินไทยแต่อย่างใด แต่ก็ต้องยอมรับมีผลกระทบกับธนาคารพาณิชย์บ้าง เพียงแต่ยังไม่มาก อย่างไรก็ตามถ้าปล่อยให้ปัญหายืดเยื้อไปนานผลกระทบก็อาจจะมีมากขึ้น  
“สินเชื่อที่ปล่อยให้โครงการมาบตาพุดโดยตรงทั้งหมด เท่าที่ดู มีการตั้งสำรองที่เพียงพอ ที่สำคัญโครงการส่วนใหญ่ยังไม่มีปัญหากระแสเงินสด ยังมีเงินหมุนเวียนเพียงพอที่จะชำระหนี้ได้ จึงยังไม่ห่วงปัญหาหนี้ที่ไม่ก่อให้เกิดรายได้(เอ็นพีแอล) จึงยังไม่มีความจำเป็นต้องเรียกธนาคารพาณิชย์มาหารือเรื่องนี้เป็นพิเศษ แต่ธปท.ยังต้องติดตามดูผลกระทบของปัญหาต่อไป ว่าจะยืดเยื้อไปนานแค่ไหน เพราะถ้าเรื่องนี้จบได้เร็วผลกระทบก็ไม่น่าจะมาก ซึ่งต้องติดตามดูการแก้ไขของภาครัฐด้วย” นายสรสิทธิ์กล่าว 
ผู้ช่วยผู้ว่าการ ธปท. เปิดเผยต่อว่า แม้เบื้องต้นผลธปท.จะพบว่าสินเชื่อที่ปล่อยกู้โดยตรงคงส่งผลกระทบไม่มาก แต่ก็ยังจำเป็นต้องติดตามผลกระทบจากธุรกิจเกี่ยวเนื่อง หรือมีส่วนพัวพันกับโครงการที่ธนาคารพาณิชย์ปล่อยกู้ด้วย ว่ามีมากน้อยแค่ไหน จะส่งผลกระทบเพิ่มเติมอีกหรือไม่ ซึ่งขณะนี้ธปท.ก็ได้เริ่มดำเนินการสำรวจข้อมูลสินเชื่อที่เกี่ยวข้องแล้ว คาดจะได้ข้อมูลเพิ่มเติมในเร็วๆนี้    
ก่อนหน้านี้ สมาคมหอการค้าต่างประเทศในไทย ได้มองว่า ผลกระทบจากปัญหามาบตาพุด ซึ่งจะส่งผลให้เกิดปัญหาเอ็นพีแอลในระบบสถาบันการเงินไทย เพราะจะเกิดหนี้เสียจากสินเชื่อที่ปล่อยให้โครงการมาบตาพุดจำนวนมาก จนอาจทำให้เกิดวิกฤตสถาบันการเงินไทยเหมือนช่วงปี 40 ได้